Twee in Springs vas oor springstofFoto: SAPD/Gauteng Twee persone is Vrydagoggend in Masimini in Springs in hegtenis geneem toe hulle met springstof en ŉ groot bedrag kontant betrap is. Kapt. Kay Makhubela, woordvoerder van die polisie, het gesê ŉ ondersoek het beamptes na ŉ huis in Hlabanestraat gelei. “Toe beamptes omstreeks 06:00 by die huis opdaag, het hulle ŉ man en ŉ vrou, onderskeidelik 34 en 25 jaar oud, aangetref. Beamptes het die huis deursoek en op 44 springpatrone, ŉ rolletjie slagsnoer, vier lontkoorde en meer as R100 000 kontant afgekom. Albei verdagtes is in hegtenis geneem.” Die twee verdagtes sal na verwagting Maandag in die Springs-landdroshof verskyn.